钦定古今图书集成/明伦汇编/官常典/第687卷 > 詹体仁
## 钦定古今图书集成/明伦汇编/官常典/第687卷 > 詹体仁

按《宋史》本传：“体仁，字元善，建宁浦城人。父慥，与吴宏、
刘子翚游，调赣州信丰尉。金人渝盟，慥见张浚，论灭
金秘计，浚辟为属。体仁登隆兴元年进士第，调饶州
浮梁尉。郡上体仁获盗功状，当赏，体仁曰：‘以是受赏，
非其愿也’。谢不就，为泉州晋江丞。宰相梁克家，泉人
也，荐于朝，入为太学录，升太学博士。太常博士，迁太”
常丞，摄金部郎官。光宗即位，提举浙西常平，除户部
员外郎、湖广总领，就升司农少卿。奏蠲诸郡赋输，积
欠百馀万，有逃卒千人入大冶，因铁铸钱，剽掠为变。
体仁语戎帅：“此去京师千馀里，若比上请得报，贼势
张矣，宜速加诛讨。”帅用其言，群党悉散。除太常少卿。
陛对，首陈“父子至恩”之说，谓：《易》于家人之后次之以
《睽》。《睽》之上九曰：“见豕负涂，载鬼一车。先张之弧，后说
之弧。匪寇婚媾，往遇雨则吉。”夫疑极而惑，凡所见者
皆以为寇，而不知实其亲也。孔子释之曰：“遇雨则吉，
群疑亡也。”盖人伦天理有间隔而无断绝。方其未通
也，湮郁烦愦，若不可以终日。及其醒然而悟，泮然而
释，如遇雨焉，何其和“悦而条畅也。伏惟陛下神心昭
融，圣度恢豁，凡厥疑情，一朝涣然。若揭日月而开云
雾，丕叙彝伦，以承两宫之欢，以塞兆民之望。”时上以
积疑成疾，久不过重华宫，故体仁引《易》睽孤之义，以
开广圣意。孝宗崩，体仁率同列抗疏，请驾诣重华宫，
亲临祥祭，辞意恳切。时赵汝愚将定大策，外庭无预
谋者，密令体仁及左司郎官徐谊达意少保吴琚，请
宪圣太后垂帘，为援立计。宁宗登极，天下晏然，体仁
与诸贤密赞，汝愚之力也。时议大行皇帝谥，体仁言：
“寿皇圣帝事德寿二十馀年，极天下之养，谅阴三年，
不御常服，汉、唐以来未之有，宜谥曰孝。”卒用其言。孝
宗将复土，体仁言：“永阜陵地势卑下，非所以妥安神
灵”，与宰相异议，除太府卿，寻直龙图阁、知福州，言者
竟以前论山陵事罢之。退居霅川，日以经史自娱，人
莫窥其际。始，体仁使浙右时，苏思旦以胥吏执役，后
倚𠈁胄躐跻大官。至是遣介通殷勤，体仁曰：“小人乘
君子之器，祸至无日矣，乌得以污我？”未几，果败。复直
龙图阁、知静江府。阁十县税钱一万四千蠲，杂赋八
千。移守鄂州，除司农卿，复总湖广饷事。时岁凶艰食，
即以便宜发廪振救而后以闻。𠈁胄建议开边，一时
争谈兵以规进用。体仁移书庙堂，言“兵不可轻动，宜
遵养俟时。”皇甫斌自以将家子好言兵，体仁语僚属，
谓斌必败，已而果然。开禧二年卒，年六十四。体仁颖
迈特立，博极群书。少从朱熹学，以存诚慎独为主。为
文明畅，悉根诸理。周必大当国，体仁尝疏荐三十馀
人，皆当世知名士。郡人真德秀早从其游，尝问居官
莅民之法，体仁曰：“尽心、平心而已，尽心则无愧，平心
则无偏。”世服其确论云。